**ИНФОРМАЦИЈА О 52. РЕДОВНОЈ СЕДНИЦИ**

**УПРАВНОГ ОДБОРА АДВОКАТСКЕ КОМОРЕ СРБИЈЕ ОДРЖАНОЈ 26.11.2023.ГОДИНЕ**

Управни одбор Адвокатске коморе Србије одржао је у недељу 26.11.2023. године 52. редовну седницу којој је присуствовало 18 чланова Управног одбора.

Управни одбор Адвокатске коморе Србије је одлучивао о следећим питањимa:

1. **Из делокруга редовног пословања Адвокатске коморе Србије донете су следеће одлуке:**

* Усвојен је Правилник о систематизацији послова у Стручној служби Адвокатске коморе Србије;
* Одлука о одређивању лица која су овлашћена за потписивања финансијске документације Адвокатске коморе Србије;
* Да се средства Адвокатске коморе Србије која су депонована на пословном рачуну ороче код неке од пословних банака у циљу очувања њихове вредности, с тим да се прибаве понуде више банака ради оцене најповољније понуде;
* Утврђен програм обeлежавања Дана адвокатуре Србије 2024. године;
* О прихватању понуда за организацију свечане академије и хотелског смештаја гостију Адвокатске коморе Србије, вечере добродошлице и свечане вечере;
* О прихватању понуде Државног архива Србије за обављање послова архивирања документарног материјала и архивске грађе и евидентирања и обраде библиотечког материјала Адвокатске коморе Србије;
* Да се Адвокатска комора Србије обрати Народној банци Србије поводом Одлуке о управљању ризицима који настају по основу активности које је банка поверила трећим лицима;
* Управни одбор Адвокатске коморе Србије није прихватио иницијативу да се на сајту АКС објави листа адвоката професионалних корисника Републичког геодетског завода јер је та листа већ објављена на интернет страници Републичког геодетског завода;
* Управни одбор Адвокатске коморе Србије није прихватио иницијативу да се од Правосудне академије захтева приступ образовним програмима за судије и јавне тужиоце који су садржани на сајту те Академије с обзиром да је Законом о адвокатури прописано да се за потребе сталног постдипломског образовања адвоката, адвокатских приправника и запослених у адвокатским канцеларијама оснива Адвокатска академија и закључено је да се интензивира рад Адвокатске академије АКС и ажурира садржај њеног сајта.

1. **Из делокруга вршења јавних овлашћења из члана 65 Закона о адвокатури**

* Поводом изјављеног приговора на упис кандидата у Именик адвоката Адвокатске коморе Зајечара, Управни одбор АКС је донео одлуку којом је наложио да Управни одбор Адвокатске коморе Зајечара одлучи о поднетом приговору и иницијативи те да приликом одлучивања о испуњености услова за покретање поступка за поништај одлуке и решења о упису кандидата чији је упис у именик адвоката Адвокатске коморе Зајечара оспорен треба посебно да цени одредбу члана 6 став 1 и 2 и члана 42 став 2 тачка 2 Закона о адвокатури, као и одредбе чланова 133 и 134 став 2 тачка 4 Статута Адвокатске коморе Србије које су имале бити примењене у првостепеном поступку код одлучивања о испуњености услова за упис у именик адвоката. Све наведено је Управни одбор Адвокатске коморе Зајечара дужан да спроведе у наредном року од 45 дана од дана пријема ове одлуке и дужан је да обавести Адвокатску комору Србије и подносиоце пријаве о својој одлуци;
* У оквиру надлежности Адвокатске коморе Србије која је прописана одредбама члана 8 и 9 Статута АКС, донета је одлука да се приликом оцене испуњености услова за упис у именик адвоката посебно цени критеријум достојности за бављење адвокатуром и да је потребно прибавити материјалне доказе и образложити одлуку о испуњености овог критеријума у складу са одредбом члана 6 став 2 Закона о адвокатури уколико првостепени орган нађе да кандидат из чијег се живота и рада пре подношења захтева за упис може закључити да се неће савесно бавити адвокатуром и чувати њен углед;
* Поводом учесталих иступа у јавности појединих носилаца државних и правосудних функција којима они, излазећи из делокруга законом одређених надлежности и овлашћења функција које врше, у негативној конотацији и нетачним чињеничним тврдњама коментаришу и представљају акте и радње у искључивој законом прописаној надлежности адвокатуре, Управни одбор је донео закључак да се адвокатским коморама у саставу Адвокатске коморе Србије укаже на нужност да се приликом оцене испуњености услова за упис у именик адвоката посебно цени критеријум достојности за бављење адвокатуром те да је стим у вези  потребно прибавити доказе и образложити одлуку о испуњености овог критеријума, све  у складу са одредбом члана 6 став 2 Закона о адвокатури која гласи: "Сматра се да није достојан поверења за бављење адвокатуром кандидат из чијег се живота и рада, у складу са опште прихваћеним моралним нормама и кодексом, може закључити да се неће савесно бавити адвокатуром и чувати њен углед“, као и да је у поступку одлучивања о захтеву за упис у именик адвоката потребно у складу са одредбом члана 134 став 2 тачка 4 Статута Адвокатске коморе Србије прибавити мишљење адвокатске коморе у саставу Адвокатске коморе србије на чијој је територији кандидат обављо професионалну делатност пре подношења захтева за упис у Именик адвоката.
* Управни одбор Адвокатске коморе Србије није прихватио предлоге за доношење одлуке о аутентичном тумачењу Тарифног броја 18 и 80 Тарифе о наградама и накнадама трошкова за рад адвоката нити предлог за допуну Тарифе у делу прописивања посебне награде за изјављивање жалбе против решења којим се новчана казна замењује казном затвора.
* Управни одбор Адвокатске коморе Србије је донео одлуку да формира Комисију за праћење рада адвоката која ће извршити анализу поштовања Тарифе о наградама и накнадама трошкова за рад адвоката и предложити Управном одбору Адвокатске коморе Србије мере и препоруке за отклањање уочених неправилности.

1. **Из делокруга вршења послова Адвокатске коморе Србије из члана 66 Закона о адвокатури**
   1. Закон о парничном поступку

Донета је одлука да се упути допис Министарству правде којим ће се указати да приликом израде Нацрта закона о изменама и допунама Закона о парничном поступку мора бити поштован поступак припреме нацрта прописа који је прописан Законом о државној управи, Законoм о планском систему Републике Србије и Уредбом о методологији управљања јавним политикама, анализи ефеката јавних политика и прописа и садржају појединачних докумената јавних политика.

Адвокатска комора Србије ће наставити са радом на анализи одредаба Закона о парничном поступку и припреми предлога за измене и допуне овог закона које су од значаја за рад и положај адвокатуре и положај странака у парничним поступцима.

* 1. Закон о слободном приступу информацијама од јавног значаја
* Управни одбор Адвокатске коморе Србије је донео Одлуку да се упути допис Министарству правде и свим органима и институцијама који су се обратили или ће се обратити АКС у наредном периоду у вези захтева за приступ информацијама од јавног значаја са иницијативом за измену Закона о слободном приступу инфомацијама од јавног значаја којим ће се указати да Адвокатска комора Србије није овлашћени предлагач измена и допуна Закона о слободном приступу информацијама од јавног значаја, те да се сви подносиоци иницијатива овакве и сличне садржине обрате Поверенику за информације од јавног значаја и заштиту података о личности, Министарству правде, Влади Републике Србије и Народној скупштини Републике Србије.
* Адвокатска комора Србије указује да поступком по жалби због непоступања органа јавне власти за приступ информацијама од јавног значаја управља Служба Повереника за заштиту података о личности и информације од јавног значаја која је дужна да се стара о правилној примени Закона о слободном приступу информацијама од јавног значаја и Закона о општем управном поступку, те да у случају уочавања евентуалних неправилности у поступању адвоката могу да предузму мере у складу са законом и обавесте надлежне државне органе и дисциплинске органе надлежне адвокатске коморе према седишту адвокатске канцеларије.
* Адвокатска комора Србије указује да поступком по тужби у управном спору због ћутања управе, Повереника за информације од јавног значаја и заштиту података о личности, управља Управни суд који може да, у случају уочавања евентуалних неправилности, предузме мере у складу са законом и обавести надлежне државне органе и дисциплинске органе надлежне адвокатске коморе према седишту адвокатске канцеларије.
  1. Закон о бесплатној правној помоћи
* Поводом извештаја Радне групе АКС за праћење примене Закона о бесплатној правној помоћи донета је одлука да адвокатске коморе у саставу АКС у непосредном контакту са једницама локалне самоуправе утврде да ли су формиране службе за бесплатну правну помоћ које одлучују о праву на бесплатну правну помоћ по захтевима корисника, те да ли бесплатну правну помоћ пружа јединица локалне самоуправе или се за пружаоце бесплатне правне помоћи постављају адвокати посредством Кол центра АКС.
  1. Рад Адвокатске академије Адвокатске коморе Србије

Управни одбор Адвокатске коморе Србије је донео одлуку о расписивању конкурса за Декана Адвокатске академије Адвокатске коморе Србије због истека четворогодишњег мандата досадашњег Декана. Конкурс ће бити објављен на интернет страници коморе и у дневном листу „Политика“.

* 1. Међународна сарадња Адвокатске коморе Србије

Управни одбор је донео одлуку да се спроведу консултације у циљу утврђивања кандидата за представнике Адвокатске коморе Србије у ЦЦБЕ – Савет адвокатских комора и удружења правник Европске Уније.

Управни одбор је донео одлуку о учешћу на обележавању „Дана адвокатуре Републике Црне Горе“ од 15 – 17.12.2023. године

Наредна седница Управног одбора Адвокатске коморе Србије одржаће се 23.12.2023. године у седишту Адвокатске коморе Ниша.